
Hemmeligheter i hoffet

Oversatt av Mona-Lise Pedersen

MINISERIE: UMULIG Å MOTSTÅ


Plikt eller lidenskap? De vakre kongelige strever med vanskelige dilemmaer i miniserien Umulig å motstå. Dette er del fire.

Kelly Hunter har alltid vært svak for eventyr, fantasiverdener og det å fortape seg i en god bok. Hun har to barn og unngår helst matlaging og husarbeid. Til tross for sterkt påtrykk fra familien, er sportsinteressen minimal. Imidlertid elsker hun hagearbeid og har en forkjærlighet for roser. Kelly ble født i Australia og har reist mye. Selv om hun liker å bo og jobbe i ulike deler av verden, regner hun fortsatt Australia som sitt hjemland.


Prolog

«Du lurer ingen, vet du.»

Prins Valentine av Thallasia var atten år og arving til et gammelt kongerike. Faren hans, den eneveldige kongen, krevde å bli adlydt øyeblikkelig av alle sine undersåtter, noe han også alltid ble. Prinsens mor var for lengst død, og tvillingsøsteren var den eneste han av og til ville høre på. Den siste tiden hadde hun kjeftet litt for ofte på ham. Riktignok hadde det stukket hull på den arrogante boblen han omga seg med, og teoretisk sett var det bra. Hun nådde inn til ham og ga ham bakkekontakt. Men han likte det ikke.

Søsteren tok følge med ham over de velstelte plenene mot den gamle stallbygningen. Det kongelige palasset hadde over et dusin ansatte i stallen og en svært dyktig og engasjert stallmester. For tiden hadde de ansvaret for seks polohester og dobbelt så mange veddeløpshester. Faren hans hadde en spesiell interesse for hestesport, og først i det siste hadde Valentine begynt å få opp øynene for sporten. «Jeg aner ikke hva du snakker om.»

«Denne plutselige interessen din for hester. Du stikker bort i stallen for å ri så snart du ser en mulighet til det.»

«Er det så vanskelig å forstå? Det er vår, og jeg liker å være ute i naturen.»

«Det er vår, og du prøve å komme i buksene til den nye stalljenta», svarte Vala tørt. «Alle ser det, og alle vet det. Du er som en hingst rundt en hoppe i brunst. Skjønt du har vel ikke sett en hingst rundt en hoppe i brunst, for hittil har du ikke vist særlig interesse for hester og hestesport.»

«Men nå holder jeg på å rette opp det inntrykket.» Valentine flirte, for han visste at det ville irritere søsteren. «Du burde heller oppmuntre meg.»

«Jeg prøver å advare deg, din tosk. Far kommer ikke til å like henne.»

«Hun har et navn.»

«Den innstillingen kommer til å skaffe deg mer trøbbel enn du og Angelique Cordova kan håndtere. Ja, jeg vet hva hun heter. Ikke se så overrasket ut. Jeg liker henne. Hun er smart og åpenhjertig, men hun er for vakker for sitt eget beste. Hvis du tar forholdet et skritt videre, og far får vite om det, kommer han til å knuse henne.»

«Bare fordi han ikke har funnet noen som kan erstatte moren vår …»

«Å, ikke begynn med det nå igjen!» Søsteren hans hadde temperament, og hun var ikke redd for å vise det. «Far mistet interessen for vår kjære avdøde mor etter at han gjorde henne gravid, og hun fikk oss. Han bytter elskerinner like ofte som andre skifter undertøy. Men han sørger for at det aldri blir noe oppstyr, og det blir heller ingen uekte barn. Vet du hva som skjer med de kvinnene som er dumme nok til å prøve å fange ham? Ryktene omtaler atferden hans som nådeløs, og jeg har ingen grunn til ikke å tro på dem.»

De var nesten ved inngangen til den flere hundre år gamle steinbygningen som lå helt inntil palasset. Palasset hadde blitt bygget for å kunne stå imot angrep, selv om murene mot øst hadde blitt revet for å gi plass til en storslått innkjørsel og flotte hager. Men bak den nydelige fasaden fantes også dystre historier. De var en av grunnene til at Valentine ikke hadde likt å være i stallen før nå, for her kunne han føle tyngden av undertrykkelse og styggedom, uansett hvor vakre og kostbare hestene var. Men han hadde slett ikke tenkt å fortelle søsteren at han var redd for spøkelser.

Og selv om han ikke ønsket å tro på det hun fortalte om faren, ante det ham at hun hadde rett.

Aller helst ville han avslutte samtalen slik at han kunne se om han fant Angelique, men tvillingsøsteren grep armen hans og stanset ham. «Uansett hva det er som feiler far, så blir det bare verre. Raserianfallene og grusomhetene. Og selv du, kronprinsen, er ikke immun lenger, slik som da du var barn og så opp til ham og ønsket å bli akkurat som ham. Nå ser han på deg som en konkurrent, og det vil ikke komme noe godt ut av dette. Han kommer til å bli misunnelig, ta tak i deg og knuse henne. Jeg ser at det er uunngåelig, selv om du ikke gjør det.»

Valentine ville ikke høre på noe av det hun sa. «Jeg vet at han er vanskelig, og særlig med kvinner, også med deg. Jeg skjønner det.»

Søsteren lo bittert. «Jeg er den søteste kvinnen i rommet, og så lenge jeg er det, fortsetter han å forgude meg. Målet mitt er å gifte meg og komme meg bort herfra så raskt som mulig. Det beste er å få det til å virke som om det var hans idé.» Hun holdt blikket hans, og de mørke øynene så inntrengende på ham. «Men du må være forsiktig med hvem du omgås, skjønner du? Og med hva du gjør. La ham ikke få vite om Angelique, og ikke la forelskelsen bli til noe mer. Og fremfor alt, bruk prevensjon!»

«Virkelig? Snakker du med meg om sex?»

«Jeg advarer deg. Det går ille med kvinner som blir gravid med far. Det går også ille med kvinner som trosser ham på andre måter. Bare forhør deg om du ikke tror det jeg sier.»

«Du aner ikke hva du snakker om», innvendte han. Søsteren hadde alltid vært melodramatisk, hun elsket komplott og intriger, men av alle uønskede ting han hadde hørt, hadde han aldri hørt det. Faren hadde sine feil, men han var ikke et monster.

«Jeg mener alvor, Valentine.» Øynene hennes gnistret. «Hvorfor tror du alltid at du vet bedre enn alle andre? Hvorfor kan du ikke bare lytte til det jeg sier?»

Han gjorde det, og han hadde ingen grunn til å tvile på søsteren sin. «Greit», sa han. «Jeg skal være diskré.»

«Ikke glem det.»

Valentine grublet på det søsteren hadde sagt om faren da hun fortsatte videre mot avlshoppene. Hun hadde rett i at faren deres var en avmålt person. Han var streng, for han hadde ikke bruk for sveklinger. Det krevde styrke å ha ansvar for et kongedømme. Og når det gjaldt farens relasjoner til kvinner … Valentine så ikke ondskap i faren, heller likegyldighet. Kvinnene kom og gikk uten at det oppsto problem. Faren hadde sine behov, det var alt. Og Valentine var sin fars sønn.

Faren forsto vel at Valentine ikke ville være jomfru på bryllupsnatten? Dessuten hadde han ingen planer om å gifte seg i nærmeste fremtid, og slett ikke med en stalljente. Angelique visste at selv om han viste interesse for henne, så kom de ikke til å gifte seg.

Hun var ikke fast ansatt, og hun ville være borte fra landet før året var omme. Det passet ham perfekt. Hun hadde ankommet sammen med seks av familiens fantastiske Cordova-hopper, håndplukket av fedrene deres for midlertidig å være en del av det kongelige hesteoppdrettsprogrammet. Om mindre enn sju måneder hadde de et nytt kull med føll, og hoppene ville være borte, og Angelique med dem.

Forelskelsen hans var en perfekt mulighet til å leve litt, elske litt, og lære hvordan man tilfredsstilte en kvinne. For gudene skulle vite at han drømte om å tilfredsstille Angelique. Han drømte om å eie henne og sørge for at hun aldri ville glemme ham. Han våknet om natten, svett og opphisset, uansett hvor ofte han tilfredsstilte seg selv. Hvordan kunne det være sunt? Hvis han bare kunne ha henne for en stund og få henne ut av systemet … da ville alt ordne seg. Da kunne han gå i gang med oppgaven han hadde foran seg, nemlig å lete etter en passende dronning til landet sitt.

Søsteren tok feil angående farens ondskap og ubalanse. Faren ville forstå ham.

Valentine av Thallasia var atten år. Han var førstefødte sønn av en konge, og han var vant til å få det han ville ha.

Og nå ville han ha Angelique.

*

Valentine gikk gjennom stallbygningen som om han eide den, noe han også ville en gang i fremtiden. Stallmesteren Alessandro nikket til ham. Det skjedde ikke noe i stallene uten at han visste om det. Det var bra, men det var også litt dumt.

Søsterens ord ga gjenklang i hodet hans. Det skadet sannsynligvis ikke å holde seg unna Angelique en stund og vise interesse for hesteoppdrettsprogrammet og se om han kunne bidra på noen måte. Han hadde ikke noe imot å lære om hesteoppdrett, og når det gjaldt selve ridningen, hadde han et stort forbedringspotensial. Skulle han lære mer, så var dette stedet. Han skulle lytte til søsteren og i det minste være diskré.

En og en halv time senere forlot Valentine Alessandros kontor etter å ha lært om hestenes stamtavler og navn. Nå forsto han mer om hvorfor hoppene var utlånt til det kongelige hesteoppdrettsprogrammet i Thallasia. Cordova var et kjent navn innen hesteoppdrett. De siste tre hundre årene hadde en ferdig trent Cordova-hest vært en gave som var en konge verdig. Her var det penger og makt, lidenskap og status. Angelique var ikke bare en stalljente. Hun var kongelig på en annen måte, og desto mer uimotståelig av den grunn.

Til slutt kunne han ikke la være å oppsøke henne. Det var naturlig etter all informasjonen stallmesteren hadde gitt ham. Hun sto i en av båsene og skylte svette av en hest som nettopp hadde trent. Synet av de lysebrune ridebuksene, de svarte ridestøvlene og den ettersittende T-skjorten knuste den lille selvbeherskelsen han hevdet å ha. Farens nest beste hingst var lydig som et lam når hun holdt i tømmene, men det stoppet ham ikke fra å tilby henne hjelp. Angelique himlet med øynene og strøk en bortkommen hårlokk bak det ene øret. Det silkesvarte håret rakk helt ned til midjen. Når hun jobbet, var det flettet som et tykt tau som lå mellom skulderbladene. Han hadde sett det løst en gang, og da falt det i bølger nedover ryggen. Om han fikk viljen sin, ville han se det løst igjen. Begrave fingrene i det og vippe ansiktet hennes mot hans og …

«Hvis du fortsetter å se sånn på meg, blir jeg nødt til å skylle deg også», sa hun. Det hørtes ikke ut som en trussel, mer som et løfte.

«Det våger du ikke», sa han og smilte bredt til henne. «For hvis du gjør det, må jeg ta av meg den våte T-skjorten rett foran deg.» Det var en vinn-vinn-situasjon slik han så det.

Angelique lo. Hun strakte seg etter skrapen og begynte å børste ryggen på hesten. «Jeg har sett mer muskuløse kropper.»

Det var vel tvilsomt.

Hun så raskt bort på ham og lo på nytt. «Du er den mest selvtilfredse gutten jeg noen gang har møtt.»

«Den mest selvtilfredse mannen du noen gang har møtt», rettet han, og hun lo høyt igjen. Det var en vakker lyd.

«Angelique», bjeffet Alessandro i nabobåsen. «Konsentrer deg om arbeidet.»

«Ser du? Nå havner jeg i trøbbel. Noen av oss er nødt til å jobbe.» Men hun hørtes ikke bekymret ut. Det var kanskje fordi familiens hester hadde førsteprioritet, og dernest oppdraget for den kongelige stallen i Thallasia. Det ga henne en frimodighet ingen av de andre stallguttene hadde. Dessuten var hun den beste rytteren av dem. Hun hadde et instinkt som fikk det beste ut av hesten hun red. Og derfor lot Alessandro henne trene de aller beste hestene.

«Hvor mange hester har du igjen å trene?»

«Din fars beste hingst og favoritten min blant Cordova-hoppene.»

Det var de to mest imponerende hestene i stallen. Det visste han nå, og naturligvis ville han mestre dem begge. «Trenger du hjelp?»

Angelique rettet seg sakte opp og tok seg god tid til å se på ham. Hun likte ham og den flørtende småpraten. «Er du klar til det?»

Valentine stakk hodet inn i nabobåsen. «Alessandro, jeg tar min fars hingst opp til skogvokterhytta. Teller det som trening for ham i dag?»

Den eldre mannens rettet seg opp. «Har din far gitt tillatelse til det?»

«Han har ikke sagt nei.» Det var sannsynligvis fordi Valentine ikke hadde spurt ham ennå. «Kan Angelique bli med meg?»

Hestemesteren henvendte seg til henne på spansk. Angelique nikket og svarte vennlig.

«Var det et ja?» spurte Valentine.

«Jeg får ikke oppmuntre deg til å ri for fort, og definitivt passe på at du ikke mister livet. Vi må være forsiktige og ansvarsfulle.»

«Da var det altså et ja.»

«Bare hvis du rir hoppen.»

«Unnskyld?»

«Hingsten er urolig i dag, for den ble paret med en av hoppene i går. Vi sendte den på beite på en av gårdene i morges, men jeg sverger på at han fortsatt kjenner lukten av henne. Hvis vi skal ri, så tar jeg ham, og du får gleden av å ri en perfekt trent Cordova-hoppe.»

Valentine så ikke helt overbevist ut, og Angelique pekte derfor mot hingstens bås. «Jeg rir den.» Deretter pekte hun mot en annen bås. «Og du rir den hoppa. Hun er uansett raskere enn den uregjerlige villstyringen.»

«Skal vi vedde?» Det var den eneste måten han kunne tolerere dette angrepet på maskuliniteten hans på.

«Jeg elsker å vedde», svarte hun.

Det tok enda tjue minutter før de var på vei mot de skogkledde åsene på vestsiden av palasset, og en halv time senere var de fremme ved skogvokterhytta. Han var den første som steg av hesten. Han prøvde å ikke stirre da hun gled lett av hesten og betraktet hytta med hendene på hoftene og hodet på skakke.

«Har du lyst til å gå inn?» spurte han.

«Er det noen andre der?»

«Nei.»

«Da er svaret nei. Hvis du vil prøve å få meg til sengs, og det vet jeg at du vil, kan du prøve å bli kjent med meg først.»

«Jeg vet allerede mye om deg.» Hun kom fra en flere hundre år gammel spansk hesteoppdrettsfamilie med store eiendommer i Pyreneene. Moren hennes var opprinnelig fra Liesendaach, som var nabokongedømmet, og hun hadde omfavnet sitt nye hjemland med åpent hjerte. Angelique hadde en enegget tvillingsøster og en eldre bror. Hun likte å stå opp før daggry og tok en to timers lunsj midt på dagen før hun jobbet til sent på kveld. Hun var verken redd for hester eller menn, noe hun etter hans mening burde være. Hun var mer enn vakker, og han var ikke den eneste som hadde lagt merke til det. I sine mer kyniske øyeblikk hadde han nesten overbevist seg selv om at han gjorde henne en tjeneste ved å vise så tydelig at han var interessert i henne. Noen av farens menn sendte henne åpenbare sultne blikk.

Søsterens advarsel hamret på samvittigheten hans, og noe, han visste ikke helt hva det var, fikk ham til å si: «Du burde dra hjem til Spania snart. Ikke bli værende her.» Han hadde ingen anelse om hvor den ridderlige uttalelsen kom fra. «La Alessandro ta seg av hoppene til din far og kom tilbake når de skal følle. Det beste er om du ikke kommer tilbake i det hele tatt.»

«Hvorfor ikke?» spurte hun og så oppmerksomt på ham. Hun var så utrolig vakker, og han ville ha henne nå.

«Det er ikke trygt for deg her. Du er altfor …»

Hun ventet, men han visste ikke hvordan han skulle ordlegge seg. «Altfor hva da?»

Altfor vill, altfor uskyldig, altfor vakker til å motstå. «Altfor fristende for dette kråketinget», sa han i stedet. «Du tiltrekker deg oppmerksomhet, og ikke bare fra meg. Faren din burde vite bedre enn å sende deg hit. Han burde i stedet ha sendt sønnen sin.»

Angelique så ned på ridestøvlene. «Hva om broren min er mer sårbar enn meg?»

«Det tror jeg ikke.»

Hun sendte ham et merkelig lite smil under noen villfarne hårlokker. Valentine ville ikke annet enn å stryke dem forsiktig bort fra ansiktet hennes, og derfor strakte han sakte frem hånden for å gjøre det.

Hun trakk seg ikke unna.

«Du vet ingenting om broren min eller meg. Dessuten kan jeg ta vare på meg selv.» Stemmen hennes dirret like mye som fingrene hans gjorde, men ingen av dem sa noe om det.

«Hva er favorittmaten din?» spurte han i stedet.

«Mango og jordbær.»

«Og favorittdrikken?»

«Svart kaffe. Men det har dere ikke!»

Det kunne han ordne. «Og hvor liker du å bli kysset?»

Det var det neste skrittet hans. Han krympet ved tanken på det, og luften mellom dem vibrerte av spenning og forventning.

«Her», svarte hun til slutt og plasserte fingrene et sted på halsen.

«Skjønner.» Det skulle han huske. Han kjente hvordan underlivet sitret mens hun strakte nakken som om hun inviterte ham nærmere. Hun var varm under fingertuppene hans, huden var så myk å ta på, og håret duftet av sommer. Han kjente hvor raskt pulsen hennes slo, eller kanskje var det hans egen. «Noen andre steder?»

Hun lot fingrene gli til stedet under øreflippen. «Her.»

Han la leppene over det første stedet og småkysset langsomt til det neste. Angelique skalv, og det svake klynket lød mer som en oppmuntring. «Ja?» Han hørte knapt sin egen ru stemme.

Hun snudde hodet, og leppene hennes fant hans. Det var svaret han trengte, og han stanset ikke før han var fornøyd, og det gjorde heller ikke hun. De fortsatte inn i hytta og til troférommet med den massive skinnsofaen. Den brukte de om og om igjen i ukene som fulgte.

For hver berøring gravde hun seg under huden hans til han knapt klarte å tenke på noe annet enn neste gang han kunne få henne. Han brydde seg ikke om farens menn, som fulgte dem med økende mistenksomhet. Han brydde seg heller ikke om søsteren som flere ganger dekket over fraværet hans. Hun ba ham om og om igjen om å være forsiktig og diskré.

Han var den førstefødte sønnen til en konge, og han kunne ikke elske den han ville. Det visste han.

Angelique visste det også. De hadde snakket om hva han kunne tilby henne, og det var ikke mye. Hun hadde feil nasjonalitet, og dessuten måtte hun jobbe for livets opphold. Utdannelsen hennes var mangelfull. En dag måtte han gifte seg med en veloppdragen datter av Thallasia. Hvis hun hadde politiske bånd som monarkiet kunne bruke til sin fordel, var det en bonus. Det var det livet han var født inn i. Begge visste det, og de aksepterte det. De bare lekte med hverandre.

Favorittbyen hennes var Salamanca. Favorittmåltidet hennes var morens paella marinera. Det var ingenting i denne verden han ønsket mer enn å tilbringe tid med henne og lære seg å tilfredsstille henne. Skjelve under stønnene hennes mens de nøt hverandre, og kjenne sammentrekningene når hun kom.

Han visste at han forsømte pliktene sine. Denne leken måtte ta slutt før han ga Angelique Cordova nøklene til hjertet sitt.

Men han sa ikke at det måtte ta slutt da Angelique krøp ut av omfavnelsen hans og begynte å ta på seg klærne sine. Hun sa at han måtte gjøre det samme, for hun ville bli meldt savnet om de kom for sent. Selv om de skyndte seg, ville Alessandro skjønne det fordi hestene var varme av svette.

«La oss se hvem som kommer først tilbake», utfordret han, og hun tok ham på ordet. Hun red alltid den uregjerlige hingsten, og han den veloppdragne hoppen. Alessandro kunne overse mange ting, men å risikere kronprinsens liv på en upålitelig hest, var ikke en av dem.

Og nå ventet faren hans på dem.


1

Kong Valentine av Thallasia var en ettertraktet mann. Hans kongelige blod, kjekke utseende og landets rikdommer sørget for det. Han hadde vært en søt liten gutt som hadde utviklet seg til å bli en veslevoksen tenåring. En periode i tjueårene hadde ryktene om hans utagerende atferd holdt alle unntatt de mest erfarne kvinnene på avstand. Da han var tjueåtte, hadde han forlovet seg med en perfekt aristokratisk kvinne med mange fine egenskaper. På grunn av farens sviktende helse hadde han følt seg presset til å vise at han var klar til å overta tronen. Han likte henne godt nok, og hun innfridde alle kravene til en fremtidig dronning. Hun var veloppdragen, hadde en god utdannelse og var godt bevandret når det gjaldt kongelig etikette. Fremfor alt hadde hun fått ham til å ta seg godt ut.

Kvelden før hadde han brutt den tre år lange forlovelsen. Medlidenheten hadde bølget gjennom henne da hun ga tilbake ringen som moren hans tidligere hadde båret. Hun hadde kysset ham på kinnet og bedt ham om å passe godt på seg selv. Hun hadde også bedt ham vente en dag før han kunngjorde bruddet, slik at hun fikk tid til å returnere til sin fars herskapshus. Hun orket ikke presseoppslagene og alle spørsmålene, hadde hun sagt. Siden kunngjøringen ville komme fra palasset, var det like greit å overlate detaljene til ham.

Valentine var fortsatt ikke sikker på om det var en feig eller godhjertet avgjørelse fra hennes side.

Men nå var hun reist, og helgens polokamper i Liesendaach var i gang. Overskuddet fra kveldens ball skulle gå til veldedige formål. Han kunne ha reist hjem og kommet med en fiktiv unnskyldning om en eller annen kongelig krise. Verten og barndomsvennen kong Theodosius ville ha forstått det. I stedet hadde han valgt å bli igjen alene. Theo ante at noe hadde skjedd, og han holdt seg derfor i nærheten av vennen.

De hadde klart å finne et relativt privat sted å se den pågående polokampen fra, og dermed fikk de en mulighet til å snakke sammen. Valentine lurte på hvor lenge Theo ville vente før han stilte det første spørsmålet. Kanskje var det bedre å være føre var? Enten det, eller så måtte han gi vennen ros for den vakre hagen og de plettfrie gressbanene. Theo hadde sannsynligvis allerede fått skryt for det et dusin ganger. Av de fire kongedømmene var Theos palass det absolutt peneste. Det mest utspjåkete, pleide kong Casimir av Byzenmaach å si med et lurt smil. Det var kong Augustus av Arun enig i. Faktum var at palassene deres var grå og dystre sammenlignet med dette. Til tross for alle forbedringene han hadde gjort på palasset sitt i det siste, var det fortsatt langt unna Theos. «Jeg er ikke lenger forlovet.»

Theo blunket ikke engang. «Jeg skjønte det da hun unnskyldte seg og dro før frokost i morges, uten en ring på fingeren. Beklager, for jeg likte henne godt nok.»

«Godt sagt.»

«Men jeg trodde aldri at du likte henne godt nok.» Theo trakk på skuldrene og snudde seg for å se på kampen. «Hva vil du gjøre nå?»

Det var et godt spørsmål. Ja, det var virkelig et godt spørsmål. Men det kom ingen flere tilståelser.

Det ble stille mellom dem en stund, selv om barndomsvennen fortsatte å sende ham vurderende blikk. «Ut med det», sa Valentine til slutt. «Jeg kjenner det blikket. Du pønsker på noe.»

«Jeg pønsker ikke på noe», avviste Theo glatt. «Jeg bare tenker.»

«På hva da?»

«Jeg har lagt merke til at du og Angelique Cordova alltid holder dere på god avstand til hverandre. Er det noe dere har avtalt?»

«Jeg aner ikke hva du snakker om.» Valentine visste naturligvis hva vennen snakket om, men han ville ikke innrømme det. «Jeg har også lagt merke til noe. I det siste har du hatt stadig mer kontakt med Cordova-familien.»

«Moriana har tatt Angelique og søsteren Luciana under sine vinger.»

«Er det så lurt?» Valentine hadde aldri helt tilgitt Theo for å flørte med både Angelique og Luciana Cordova for noen år tilbake. Ifølge ryktene hadde de vekslet på å date ham. De samme ryktene ville ha det til at de hadde inngått et veddemål med Theos fetter Benedict om at Theo aldri ville merke forskjellen. Vinneren skulle få en hest, og visstnok hadde tvillingene vunnet veddemålet. «Lar du din kone bli venn med dine tidligere elskerinner?»

Theo smalnet blikket. «Det ville vært svært uklokt av meg, og jeg har ikke vært intim med noen av tvillingene. Dessuten liker Moriana dem.»

Valentine fnyste. Å la effektive Moriana være sammen med de sterke og opprørske Cordova-tvillingene kunne bare ende med katastrofe. «Det er uansett ditt problem.»

«Har du kranglet med Angelique? Er det derfor du unngår henne?»

«Jeg unngår henne ikke.» Men han gjorde heller ikke noe for å møte henne. «Og jeg har ikke noe utestående med Cordova-familien. De avler frem eksepsjonelle hester, og jeg misunner din evne til å få kjøpt polohestene deres.» Ventetiden på en Cordova-polohest var ti år. En kjøper fra Thallasia kunne ikke regne med å få kjøpt noen av hestene deres.

«Faren din burde tenkt på fremtiden da han forviste Angelique fra stallen sin den gangen for lenge siden.»

Valentine smilte stramt. Theo tok feil. Faren hans hadde definitivt tenkt på fremtiden.

«Og hva var grunnen igjen? Du hadde ridd din fars premiehingst uten tillatelse?»

«Jeg konkurrerte mot min fars premiehingst med en fullblods hoppe.» Han visste det, for han hadde ridd hoppen.

«Din far stemplet Angelique som løsaktig, gjorde han ikke?»

«Ja.» Det var en anklage som Valentine delvis, om ikke helt, hadde vært ansvarlig for. «Min avdøde far hadde ikke alltid rett.» Det var ikke mange som savnet ham, og det var en tanke Valentine ikke ville si høyt.

«Anklagen såret henne dypt», sa Theo betenkt. «Det ga henne et rykte som hun bestemte seg for å eie i stedet for å kjempe imot, for hun visste fra begynnelsen av at det var en kamp hun ikke kunne vinne. Og det respekterer jeg henne for. Det samme gjør min kone.» Theo snudde seg mot vennen. «Lurer du noen gang på hva hun kunne ha blitt om hun ikke hadde fått det stemplet?»

«Nei.» Han ville heller tro at Angelique var akkurat den hun ville være. «Angelique Cordova omgås og er respektert av både polospillere og kongelige. Ingen eier henne, og hun står til ansvar bare for seg selv. Hva er så ille med det?»

Noen ganger var han rett og slett misunnelig på henne.

De lente seg mot rekkverket og sto med ansiktet mot solen mens de betraktet polohestene og rytterne. De så på kampen en stund, men etter hvert begynte Valentine å studere tilskuerne. Hvis Angelique var en av dem han studerte nærmere, så fikk det så være. Med sine elfenbensfargede ridebukser, knelange ridestøvler, en ettersittende svart skjorte og det ravnsvarte håret i en tykk flette, tiltrakk hun seg alltid oppmerksomhet. «Jeg vurderer å gi avkall på tronen.»

Theo kastet knapt et blikk på ham. «Nå tuller du.»

«Jeg mener det.» Polobanen var omgitt av grønne skoger på den ene siden og det hvite steinpalasset i Liesendaach på den andre. Det var et perfekt sted for veldedighetskampene denne helgen. Senere på kvelden skulle det holdes et glitrende veldedighetsball. Gjestene ville være rause med donasjonene, og på slutten av kvelden ville en ny enhet på sykehuset eller et nytt utdanningsprogram være finansiert. Valentine hadde deltatt på mer enn nok av slike ball, og akkurat nå orket han ikke tanken på et til. «Jeg mener det», gjentok han lavt.

Theo snudde seg og så på ham. «Det kan du ikke.»

Men han gjorde det. «Du snakker om avskjedigelsen av Angelique som om det var et vendepunkt i livet hennes. Noe som formet fremtiden hennes, og at hun forsto og omfavnet det.» Han lurte på om Theo skjønte hvor mye han hadde ønsket å snu ryggen til alt han var oppdratt til og rømme vekk med henne. «Jeg befinner meg også ved et slags vendepunkt i livet som jeg ikke har det hele og fulle ansvaret for. Og som Angelique kan jeg kjempe mot disse nye omstendighetene og tape, eller så kan jeg omfavne dem og se hvor det fører meg. Jeg er sliten, Theo.» Og han var ute av stand til å få barn. Det var sakens kjerne.

Hvem hadde bruk for en steril konge?

«Jeg vet at du har vært syk, men jeg har fått høre at du er helt frisk igjen.»

«Du mener at det er det snushanene dine har fortalt deg.»

«Tar de feil?» spurte Theo forundret.

Valentine lo lavt. «Det skjer vel fra tid til annen?»

Theo stirret på ham. «Har du mistet forstanden?»

«Jeg skjønner at du ser det som en mulighet.»

«Jeg tror det er en mulighet. Og ikke fortell meg at du sørger over tapet av din prektige forlovede, for det tror jeg ikke noe på. Hun kjedet deg.»

«Hun forbedret inntrykket av meg.» Det hadde vært så enkelt som det. «Hun var perfekt hyggelig.»

«Og kjedelig. Hvis du ser bort fra mulige årsaker til abdikasjonen du vurderer, hvem skal styre Thallasia hvis du ikke gjør det? Søsteren din? Det kan du ikke mene?»

«Hvorfor ikke?»

Theo var stille en stund som om han vurderte en slik fremtid. «Vala har mange gode egenskaper, men en leder er hun ikke.»

«Hun kan lære, og jeg kan hjelpe henne.»

«Dette handler om personlige egenskaper, og de kan ikke læres», sa Theo frustrert. «Søsteren din er bare trygg på sin egen skjønnhet. Ubesluttsomheten hennes kommer alltid til å være der, og det er lett å påvirke henne med smiger. Hun har en mann som elsker henne, men han har ikke det som skal til for å støtte en regjerende dronning. Du ville ikke ha nevnt denne saken om du ikke var interessert i å høre hva jeg mener. Derfor sier jeg rett ut at din søster er ikke som deg. Alle fremskrittene som vi har fått til i regionen etter at faren din døde, vil være i fare. Er det det du vil?»

«Jeg tror du undervurderer søsteren min.» Det hadde folk alltid gjort.

«Hvorfor tenker du overhodet i de baner?» spurte Theo.

Valentine hadde ikke noe svar til ham. Det var vanskelig å snakke om sykdommen han hadde hatt, og som hadde resultert i at han ikke lenger kunne få barn. Det føltes som om evnen hans til å få barn var tett sammenvevd med rollen som konge og identiteten hans. «Jeg kan fortsatt gi henne råd.»

«Eller du kan fortsette å være konge.» Theo hadde nådd grensen for sin tålmodighet. «Jeg er født og oppdratt til å bli konge, og det samme er du. Vi skal tjene folket vårt, om vi liker det eller ikke. Det betyr at vi aldri kan snu ryggen til kronen og landet vårt. Jeg vet ikke hva mer du vil at jeg skal si.»

«Jeg vil ikke at du skal si noe.»

«Det ville hjelpe om du fortalte meg hva som ligger under alle disse tankene dine. At du er sliten, er ingen unnskyldning for å gi avkall på tronen!»

«Jeg har ikke mer så si», sa Valentine og kjente hvordan sinnet ulmet uten at han skjønte hvorfor. Theo hadde rett i alt han sa. Det var ingen vei ut av rollen for dem, og det hadde det aldri vært. Likevel plaget sinnet ham mer enn det noen gang hadde gjort, for han måtte finne en løsning. «Hvorfor spiller amatørene mot proffene her i dag? Jeg orker ikke å se på kampen og alt det kaoset spiller nummer fire lager. Se hvordan han presser hesten. Er dette underholdning?» Det var det virkelig ikke. «Hvem er han?»

«Han er Europas nyeste shipping-milliardær. Det er tjue sekunder igjen av perioden, og hvis du hadde fulgt med på kampen i stedet for å se på Angelique, ville du sett at begge lagene bevisst har holdt ham utenfor spillet halve omgangen. Dessuten er det en Cordova-hest han prøver å ri. Det blir nok en stund til neste gang han får den muligheten.»

Dommeren blåste av omgangen, og spillerne forlot banen. Spiller nummer fire red bort til stedet der Angelique sto og ventet. Hun hadde rettet skuldrene, og hendene hvilte på hoftene. Selv herfra kunne Valentine se at hun var rasende. Når Angelique Cordova var opprørt, var hun et syn for guder, og det hadde hun alltid vært.

Noen ting forandret seg aldri.

«Gjør meg en tjeneste, siden du er venn med Cordova-familien», utfordret Theo ham. «Gå bort og vis din støtte til Angelique. Europas nyeste fraktmilliardær har ikke blitt rik ved å være tolerant og vennlig.»

«Hvorfor skal jeg gjøre det? Hva har du tenkt å gjøre?»

«Jeg? Jeg skal ta plassen hans på polobanen. Noen er nødt til å gjøre det, og det kan like godt bli meg.»

«Du er en forferdelig vert, og jeg burde ikke la deg få viljen din», sa Valentine, men de var allerede på vei bort til stallen.

«Jeg skal nok gjøre det bra igjen», svarte Theo og sendte ham et muntert blikk.

«Det regner jeg med», sa Valentine og lurte på hva vennen pønsket på.

«Hva sier du til at jeg endrer bordplasseringen din i kveld?» spurte vennen.

Valentine visste allerede at han skulle sitte ved enden av et langbord og overfor Theos nåværende landbruksminister, en munter mann og en god historieforteller. Til høyre for seg hadde han en tidligere operasangerinne som var kjent for sine skarpe replikker. «Jeg er fornøyd med bordplasseringen min.» Han hadde allerede godkjent at operasangerinnen tok eksforlovedens plass.

«Stol på meg …»

«Vi får se», avbrøt Valentine.

«Du vil like forslaget mitt mye bedre.»

*

Hvis Angeliques skjønnhet hadde knust hjertet hennes i slutten av tenårene, så hadde hun brukt slutten av tjueårene til å knuse menns hjerter. Det nydelige ansiktet hadde fyldige lepper og elegante, svarte øyenbryn. Håret var langt og ravnsvart. Kroppen hennes var formfull og sterk. Øynene glitret av lidenskap og stolthet, og de gled raskt over Valentine.

Hun hadde vært hans første.

Og han hadde vært hennes første.

«Hallo, Valentine. Uansett hva du vil, så får det vente», sa hun og snudde seg mot hesten og rytteren hun hadde ansvaret for. Hun hadde overtatt hestens tømmer fra milliardæren. På nært hold kunne Valentine se den rosa fråden rundt hestens munn, og den var nervøs og urolig. Han skulle vedde på at den ikke hadde vært det for sju minutter siden.

«Hesten har blod i munnen», sa Angelique anklagende. «Og den har sår etter sporene på ridestøvlene dine.» Hun snudde seg mot mannen. «Hva er det du prøver på? Å ødelegge hesten?»

Mannen trakk pusten og snerret. «Har du en hest som lystrer bedre?»

«Lystrer deg bedre? Nei.» Angelique så på mannen med utilslørt forakt. «Jeg bryr meg ikke om hvor mye du har betalt for å være her, eller hvem som har godkjent deg. Du kan være sikker på at jeg vil snakke med vedkommende, og du kommer aldri mer til å ri noen av våre hester.»

«Bare behold hesten. Den er ikke uansett ikke særlig god. Hvem er det som har ansvaret her?»

«Ansvarlig for utlån av hester til gjester?» Angelique dirret av sinne. «Det er jeg. Jeg er Cordovas hestemester, og jeg gjentar at du aldri mer får ri noen av våre hester! Jeg er visst den eneste som tør å si til deg at du ikke kan ri!»

Et øyeblikk trodde Valentine at mannen ville gripe hånden hennes. Angelique vek ikke unna og gikk i stedet et skritt mot ham.

«Bare prøv deg», sa hun. «Så skal du få se hva som skjer om du legger deg ut med meg.»

Den utfordrende bemerkningen fikk Valentine til å stille seg mellom Angelique og mannen. «Har du et problem?» spurte han i en truende tone.

Mannen så rasende på ham, men gikk et skritt tilbake.

«Jeg har hørt om henne og familien hennes», sa han med et ekkelt smil. «Det er faren hennes som har ansvaret for hestene, ikke hun. Hun er en hore, og dette skal han få høre.»

Valentine kunne ha bedt ham om å spare seg bryet. Hvis man oppførte seg dårlig mot en Cordova, så gjorde man det mot alle. Mannen visste det ikke ennå, men han hadde nettopp blitt svartelistet av familien som solgte hester til halvparten av sosieteten i Europa. «Det får han nok, men husk at det er sju andre spillere på banen, og mange tilskuere. Dårlig sportsånd tolereres av og til, men dårlig behandling av hestene er utilgivelig. Denne damen har rett. Dette var første og siste gang du rir en Cordova-hest. I dag er det ingen andre som vil låne deg en hest.»

«Og hvem er du?»

«La meg presentere meg. Jeg er kong Valentine av Thallasia. Helgens vert, kong Theodosius av Liesendaach, ba meg gi deg beskjed om at han overtar som spiller nummer fire på det blå laget. Kongen har det siste ordet, ikke sant?»

«Jeg vet hva dere kan gjøre», sa Angelique og viftet avvergende med hånden mot Valentine. «Du kan gå tilbake til smiskerne dine, og han burde spille golf i stedet for polo. Der er det ingen hester, bare store ego og små baller.»

Mannen gikk sin vei uten et ord, og Valentine ble stående og se etter ham. Da han snudde seg mot hesten, var grimet og salen tatt av. Hesten var fremdeles urolig, men Angelique beroliget den med berøringer og myke ord på spansk. Hun visste hva den trengte.

De var sannsynligvis beslektede sjeler.

«La oss roe hesten.» La oss roe deg også, tenkte han, men han sa det ikke høyt.

Angelique gikk mot en ledig bås, og hesten fulgte etter henne. Hun tok en grime som hang på en knagg ved siden av båsen og satte på hesten før hun gikk videre. Hesten fulgte henne lydig. Den stolte på henne og ble beroliget av hånden hun holdt mot halsen dens.

«Hva vil Deres Majestet?» spurte hun endelig uten å se på ham. «Hvorfor er Deres Majestet her?»

«Da du hilste på meg, brukte du navnet mitt.»

«Jeg glemte meg, og det ber jeg ydmykt om unnskyldning for.»

«Ydmykt? Det kan jeg ikke forestille meg.» Angelique Cordova var mye, men ydmyk var hun ikke. «Og nå har du skaffet deg en ny fiende.»

Hun trakk på skuldrene. «Jeg sa det som måtte sies.»

«Du sa vel litt mer enn det.» Hun var ikke redd for å fornærme noen. «Han er en mektig mann.»

«Slike menn er som regel det.» Hun førte hesten bort til vaskeområdet og skrudde på slangen. «Skal du bare stå der, eller har du tenkt å være til nytte?»

Valentine ble stående og se på henne. På veggen hang det et tau med klemmer man kunne bruke for å sikre at hesten ble stående i ro, men han visste bedre enn å prøve å ta ansvar for en hest som Angelique holdt på å stelle. «Jeg var til nytte da nærværet mitt hindret ham i å ta tak i deg.»

«Kanskje det.» Tanken syntes ikke å bekymre henne. «Jeg skal nevne din forsinkede ridderlighet til min far. Han har fortsatt en tendens til å forbanne deg.»

«Gjør det.» Valentine tenkte at han burde gå nå. «Kanskje tilgir han meg da.»

«Jeg ville ikke være for sikker på det.»

Den stakk. Jo, han hadde rotet det til den gangen. Men han hadde vært så ung og fulgt hjertet sitt. Forelskelsen hadde straffet seg. Og hun hadde visst ikke glemt det ennå. «Du var myndig, Angelique. Og du var med på det.»

«Det var jeg. Hvis forelskelsen hadde fått gå over, slik den vanligvis gjør i den alderen, ville jeg husket den med glede. I stedet kom din far med grunnløse beskyldninger og sendte meg hjem. Du gjorde ikke noe for å forsvare min ære. Du fikk viljen din og knuste hjertet mitt. Etterpå gikk verden videre som om ingenting hadde hendt. Jeg vil takke deg for at du forsvarte min ære her i dag, men du er mange år for sent ute.»

Angelique så ikke på ham og lot hesten drikke fra slangen.

«Hva får deg til å tro at jeg ikke forsvarte din ære?»

Hun svarte ikke.

«Angelique, hva trodde du ville skje? Trodde du at vi kom til å gifte oss?»

«Nei.» Hun skulte rett fremfor seg. «Men du lot dem si alt det stygge om meg, og du lot meg sitte igjen med skammen. Det kan jeg ikke tilgi deg.»

«Du aner ikke hva som ble sagt bak lukkede dører.» Valentine hadde desperat prøvd å påta seg all skylden. Han hadde sagt til faren at ingenting av det som hadde skjedd var Angeliques feil, og at hun ikke burde avskjediges på grunn av hans dårlige dømmekraft, men det hadde ikke hatt noen innvirkning på måten hun og familien hennes hadde blitt behandlet på. Selv hadde han blitt pisket til han blødde og måtte gjennom fire år med militærtjeneste. Ikke fordi han hadde ligget med stalljenta, men fordi han hadde forsvart henne.

Ikke bare hadde ryggen blitt sår, hjertet hadde også blitt knust da han skjønte at Valas advarsler om at faren deres var en tyrann, hadde vist seg å være sanne.

Angelique visste det sannsynligvis ikke, men hun hadde reddet ham den dagen. Han hadde ikke lenger tatt privilegiene sine for gitt, og han hadde kommet seg unna farens grusomme skygge.

Selv om han fremdeles hadde en vei å gå. «Faren min ga meg to valg den dagen han satte en stopper for forelskelsen vår. Det første var å la deg gå. Det andre var at han ville smake på det du så villig hadde gitt meg. Ville du heller at jeg skulle bedt deg om å bli og være prisgitt hans nåde? Faren min var ingen hyggelig mann.»

Alt sinnet som sydet i ham, kom til overflaten. Alle årene han hadde blitt fordømt av henne og familien hennes. Fordømmelsen fra hans jevnaldrende, Theos utilslørte kritikk. Han var fortsatt plaget av en stor skyldfølelse for den vanskelige situasjonen han hadde satt henne i den gangen. Takken han skyldte henne og som hun ikke ville ta imot.

Han ville fremdeles ha henne. I alle disse årene hadde han prøvd å glemme hvordan hjertet hennes hamret mot hans, men han hadde aldri lyktes med det.

Sinnet var som en gammel venn som sydet i ham, skarpt og etsende.

«Takk lykkestjernen din for at jeg var omtenksom nok til å la deg dra den gangen. Du trenger å være fri, og du trenger å være deg selv. Det kunne ha gått så mye verre.» Han slo hælene sammen, smilte dystert og bukket farvel.

